ANC kap Msimanga steeds oor Taiwan-besoekSolly Msimanga, burgemeester van Tshwane. Foto: http://da-gpl.co.za/ Die ANC eis onder meer dat amptenare se amptelike en diplomatieke paspoorte teruggetrek word indien bevind word die amptenare het die land se buitelandse beleid ondermyn. Volgens die ANC het Msimanga met sy onlangse besoek advies van die departement van internasionale betrekkinge en samewerking (Dirco) geïgnoreer én Suid-Afrika se buitelandse beleid in oneer gebring. Zizi Kodwa, woordvoerder van die ANC, het gesê Msimanga vind dit heeltemal natuurlik en nodig om verhoudings te laat herleef met een van die Nasionale Party se “stoerste vriende”, Taiwan. Kodwa het gesê dit wys ook die DA respekteer nie die Grondwet soos wat dié party verkondig nie. Volgens Kodwa erken Suid-Afrika sedert 1997 die Republiek van China as die wettige regering van die gebied wat bekend staan as China. “Die regering van die Tshwane-metro is nie ŉ selfstandige staat wat net op sy eie kan optree buite regeringsbeleid nie.” Die ANC het Msimanga se besoek aan Taiwan vroeër as hoogverraad beskryf en gesê dit oortree die “Een China”-beleid tussen Suid-Afrika en China. Samkelo Mgobozi, woordvoerder vir Msimanga, het die kritiek van die hand gewys en gesê die burgemeester is deur sy eweknie in Taipei genooi en hy het sy persoonlike verlof en tyd gebruik om beleggingsmoontlikhede in die land te ondersoek. “Dit moet bo partypolitiek geag word om geleenthede vir ons mense te skep en dit moet ŉ gesamentlike poging wees om alle geleenthede te ondersoek om ons mense van armoede te bevry.”